РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/171-17

14. септембар 2017. године

Б е о г р а д

ЗАПИСНИК

17. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 14. СЕПТЕМБРА 2017. ГОДИНЕ

Седница је почела у 11.00 часова.

Седницом је председавала Стефана Миладиновић, заменик председника Одбора.

Седници су присуствовали чланови Одбора: Драган Весовић, Јовица Јевтић, Драган Јовановић, Зоран Милекић, Огњен Пантовић, Снежана Б. Петровић, Далибор Радичевић, Александар Стевановић, Ивана Стојиљковић и Горан Ћирић.

Седници су присуствовали заменици чланова Одбора: Радослав Цокић (заменик Катарине Ракић) и Иван Карић (заменик Новице Тончева).

Седници нису присуствовали чланови Одбора: Јасмина Каранац, Ненад Константиновић и др Владимир Орлић, нити њихови заменици, и Срето Перић, заменик члана Одбора.

Седници су присуствовали из Регулаторне агенције за електронске комуникације и поштанске услуге: Петар Стијовић, заменик председника Управног одбора, др Владица Тинтор, директор, Јелена Ивановић, директор сектора за правне и опште послове,Миодраг Ивковић, директор сектора за електронске комуникације и Драган Пејовић, директор сектора за поштанске услуге.

Одбор је, већином гласова (11 за, један члан Одбора није гласао), у складу са предлогом председника Одбора усвојио следећи:

Д н е в н и р е д

* усвајање записника 14, 15 и 16. седнице Одбора

1. Разматрање Извештаја о раду Регулаторне агенције за електронске комуникације и поштанске услуге за 2016. годину (број 02-1869/17 од 29. јуна 2017. године);
2. Разматрање представки упућених Одбору.

Пре преласка на разматрање утврђеног дневног реда Одбор је, усвојио Записник 14. седнице Одбора одржане 17. маја 2017. године, (10 за, два члана Одбора није гласало), Записник 15. седнице Одбора одржане 26. маја 2017. године, (11 за, један члан Одбора није гласао) и Записник 16. седнице Одбора одржане 29. маја 2017. године (11 за, један члан Одбора није гласао).

Прва тачка дневног реда - **Разматрање Извештаја о раду Регулаторне агенције за електронске комуникације и поштанске услуге за 2016. годину**

На почетку уводног излагања др Владица Тинтор, директор Регулаторне агенције - РАТЕЛ a, је истакао да је 2016. годину обележила уплата од 105 милиона евра на рачун буџета Републике Србије као резултат аукције коју је РАТЕЛ имао 2015. године од ослобођених фреквенција након дигитализације телевизијског сигнала. Тиме је операторима мобилне телефоније омогућен додатни фреквенцијски опсег и развој нових технологија четврте генерације. У 2016. години се појављују нови оператори, пре свега виртуелни мобилни оператори на челу са ,,Mundio mobajl“, који је део британске „Mundio grupe” и домаћа компанија ,,Глобалтел“, обе уписане у регистар виртуелних мобилних оператора. Такође, грађанима Србије је од 2016. године на располагању и нови оператор дигиталне дистрибуције медијског садржаја, у питању је мтс ,,Антена ТВ“. Потписани су Меморандуми о сарадњи на пољу квалитета и сервисирања радио фреквенцијског спектра са агенцијама из Хрватске, Чешке, Словачке, Словеније, Украјине и Румуније, нови Споразум о разумевању између РАТЕЛ а и Регулаторне агенције за комуникације Босне и Херцеговине, нови Протокол о сарадњо између РАТЕЛ а и РЕМ а као и Уговор о пословно-техничкој сарадњи са Саобраћајним факултетом у Београду. Агенција је донела решење за коришћење тзв. CLL технологије за сва насеља до 1500 становника што значи да готово 20% становништва у Републици Србији сада има могућност коришћења фиксног телефона преко мобилне мреже. Такође, пуштен је у рад РАТЕЛ ов систем за мерење перформанси широкопојасних система који омогућава корисницима фиксних и мобилних уређаја да провере квалитет услуге интернета на мобилним телефонима, таблетима и рачунарима. У другој половини 2016. године продужена су права и обавезе лицинце стечене за мобилну телефонију за сва три мобилана оператора.

Што се тиче дела за радио комуникације у 2016. години издато је 9370 појединачних дозвола за коришћење радио-фреквенција, од тога 8880 на основу захтева корисника, пре свега мобилних оператора, 39 за ваздухоплове, 77 за бродове, 306 за дипломатско-конзуларна представништва и 68 за радио-аматере. Када је реч о електронским мрежама и услугама на крају 2016. године у Регистар су уписана 32 оператора за јавно-говорну услугу, 197 оператора за приступ интернет услугама и 83 оператора за дистрибуцију медијских садржаја. Преносивост бројева у мобилним мрежама фунционише од јула 2011. године и у прошлој години је било преко 122 000 преноса бројева. Што се тиче контроле коришћења радио-фреквенцијског спектра у 2016. години је остварено 3267 мерних записа из центара и 3883 записа ван контролно-мерних центара коришћењем специјализованих возила.

Када је реч о надлежностима, РАТЕЛ је током 2016. године донео Измене и допуне плана нумерације, Измене и допуне правилника о утврђивању тарифних станова за универзалну поштански услугу, Правилник о утврђивању висине трошкова за издавање дозвола и висине накнада за обављање поштанских услуга и Одлуку о измени одлуке о утврђивању релевантних тржишта подложних претходној регулацији. Што се тиче заштите корисника у току 2016. године формирано је укупно 877 предмета у вези са приговорима, највећи број приговора се односио на висину рачуна за пружање услуга у мобилној телефонији, као и на квалитет пружене услуге, посебно интернета. У сегменту поштанских услуга издато је 19 нових одобрења поштанских оператора, а у истом периодује одузето је 14 одобрења за обављање услуга комерционалног типа.

У надлежности РАТЕЛ а је и питање информационе безбедности, па Агенција има обавезу да прати стање о инцидентима, пружа рана упозорења, реагује на пријављене или откривене инциденте, анализира ризике, подиже свест грађана и води евиденцију посебних центара за превенцију безбедоносних ризика.

Што се тиче стања тржишта у 2016. години остварен је укупан приход на тржишту од 189 милијарди динара што је повећање од око 1% у односу на 2015. годину. Највећи приходи долазе из мобилне мреже 59%, фиксне мреже 18%, интернета 12%, дистрибуције медијских садржаја 10% и остале услуге су око 2%. Укупне инвестиције у сектору електронских комуникација износиле су око 260 милиона евра. Број претплатника у фиксној телефонији се већ годинама смањује али се бележи пораст броја интернет корисника. Приходи од јавне фиксне телефонске мреже су износили око 34 милијарде динара што је пад од 7%, а настао је као последица коришћења услуга преко интернета. У мобилној телефонској мрежи приходи су били преко 900 милиона евра што је повећање од 2,7%. Говорни саобраћај преко мобилне мреже и даље бележи раст као и количина пренетих података док број СМС и ММС порука је већ годинама у опадању. Приходи од интернета су износили 22,4 милијарди динара, а забележен је и пораст броја корисника интернета преко оптичких каблова. Што се тиче дистрибуције медијских садржаја укупни приходи су износили 18,3 милијарди динара, с тим што највећи део прихода доносе КДС мреже. Када је реч о тржишту поштанских услуга у 2016. години ову услугу је пружало 54 оператора, укупни приходи су били 16,8 милијарди динара. Број реализованих поштанских услуга је у паду али је упркос томе забележен раст прихода што значи да писмоносне пошиљке опадају, али пакети који су лукративнији расту.

На крају излагања директор РАТЕЛ а се још једном захвалио Одбору на прошлогодишњој посети, јер је после подршке овог Одбора уследила и подршка ресорних министарстава и Владе да се направи модеран и развијен систем мониторинга за радио-фреквенцијски спектар. До сада је највише урађено у Контролно-мерном центру Ниш. У плану су још четири даљински управљане мерне станице и нови центар у Војводини са људском посадом. У наредне три до четири године на постојећој локацији Република Србија ће имати најмодернији мониторинг систем у региону.

У дискусији која је уследила народни посланик Снежана Б. Петровић је истакла да је Одбору част и задовољство да пружи подршку РАТЕЛ у, јер је то агенција која остварује велике приходе, покрива своје трошкове и пуни буџет Републике Србије и да изградња планираних објекта има стратешки значај за нашу земљу. Постављено је питање у вези финансирања изградње планираних објеката, а директор Агенције је у одговору још једном нагласио да РАТЕЛ својим успешним пословањем самостално обезбеђује сва неопходна финанасијка средства.

Одбор је је већином гласова (9 за, три члана Одбора није гласало) одлучио да, на основу члана 237. Пословника Народне скупштине, поднесе Народној скупштини Извештај са Предлогом закључка, којим се прихвата Извештај о раду Регулаторне агенције за електронске комуникације и поштанске услуге за 2016. годину.

За известиоца Одбора и представника предлагача Предлога закључка на седници Народне скупштине одређенa је Стефана Миладиновић, заменик председника Одбора.

Друга тачка дневног реда - **Разматрање представки упућених Одбору**

Поводом ове тачке дневног реда заменик председника Одбора дала је реч известиоцу Радне групе Одбора за представке Ивани Стојиљковић.

Народни посланик Ивана Стојиљковић је обавестила Одбор да је Радна група на састанку одржаном 14. септембра 2017. године размотрила шест пристиглих поднесака и одлучила следеће о даљем поступању:

- Представкa Викторије Трајиловић у вези са утужењем од стране „Росала“, број (07-1425/17), биће прослеђенa СО Петровца на Млави;

- Поновљен захтев Верице Јеремићу вези уређења наканаде за управника стамбене заједнице, број (07-1865/16), биће поново прослеђен Министарству грађевинарства, саобраћаја и инфраструктуре;

- Притужбa Стеве Рајића,број (07-298/12), с обзиром да се односи на непоштовање судских одлука од стране државних органа биће прослеђенa Одбору за правосуђе, државну управу и локалну самоуправу;

- Представкa Милице Милев у вези са нелегалном градњом, број (07-1628/17), биће прослеђенa СО Палилула;

**-** Молбa Мирослава Ђорђевића у вези легализације објекта, број (07-370/17), биће прослеђенa СО Вождовац;

- Представкa Зорана Алексовскогна рад грађевинске инспекције општине Чукарица, број (07-1909/17), биће прослеђенa СО Чукарица.

Одбор је, једногласно (11 за), одлучио да прихвати предлоге Радне групе за поступање поводом сваког поднеска.

На седници Одбора вођен је тонски запис.

Седница је закључена у 11.40 часова.

СЕКРЕТАР ОДБОРА ЗАМЕНИК ПРЕДСЕДНИК ОДБОРА

Биљана Илић Стефана Миладиновић